**Bátaszék Város Önkormányzata Képviselő-testületének .../2023. (VIII. 31.) önkormányzati rendelete**

**a településkép védelméről szóló 21/2017 (XII.29.) önkormányzati rendelet módosításáról**

Bátaszék Város Önkormányzatának Képviselő-testülete *a településkép védelméről* szóló 2016. évi LXXIV. törvény 12. § (2) bekezdés a) - h) pontjaiban kapott felhatalmazás alapján, *Magyarország Alaptörvénye* 32. cikk (1) bekezdése a) pontjában és *Magyarország helyi önkormányzatairól* szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva - *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet 11. mellékletében biztosított véleményezési jogkörében eljáró államigazgatási szervek és a Partnerek véleményének figyelembe-vételével a következőket rendeli el

**1. §**

A településkép védelméről szóló 21/2017 (XII.29.) önkormányzati rendelet 27. § (4) bekezdése helyébe a következő rendelkezés lép:

„(4) A már beépített területeken, ahol a meglévő vezetékes energiaellátási és elektronikus hírközlési hálózatok föld feletti vezetésűek, új vezetékes elektronikus hírközlési hálózatot a meglévő oszlopsorra, illetve közös tartóoszlopra kell telepíteni. A meglévő vezetékes energiaellátási és elektronikus hírközlési hálózatok korszerűsíthetők a meglévő oszlopsoron. A még beépítetlen, településképi szempontból meghatározó területeken új vezetékes energiaellátási és elektronikus hírközlési hálózatot földalatti elhelyezéssel kell megépíteni.”

**2. §**

Ez a rendelet a kihirdetését követő 15. napon lép hatályba.

Végső előterjesztői indokolás

Bátaszék Város Önkormányzatának Képviselő-testülete a 187/2023. (VIII. 30.) KT. határozatában döntött *a településkép védelméről szóló 21/2017. (XII. 29.) önkormányzati rendeletet 3. számú módosításáról* (a továbbiakban: Rendelet-módosítás).

Bátaszék Város Polgármestere (a továbbiakban: Polgármester) a módosító rendelet tervezetét az Elektronikus Térségi Tervezést Támogató Rendszerben (E-TÉR) véleményeztette az arra jogosult államigazgatási szervekkel (a továbbiakban: Szervek) és Partnerekkel.

A Szervek részéről érkezett vélemények összefoglalását, továbbá az azokra adott önkormányzati válaszokat a Képviselő-testület megismerte, elfogadta.

A Partnerek részéről az E-TÉR felületen nem érkezett vélemény.

A Polgármester *a településtervvel, a kézikönyvvel és a településképi rendelettel összefüggő helyi partnerségi egyeztetés szabályairól* szóló 13/2022. (IX. 1.) önkormányzati rendeletben foglaltaknak megfelelően a Partnereket a helyben szokásos módon is tájékoztatta a Rendelet-módosításról.

A Rendelet-módosítással kapcsolatban a Partnerek részéről a helyben szokásos módon sem érkezett vélemény.